කොලොන්නාව මැතිවරණ කොට්ඨාසයේ කොහිලවත්ත සුසාන භූමිය කැලණි ගඟට කැඩී යාම දිගින් දිගටම සිදුවීම හේතුවෙන් මේ වන විට සුසාන භූමියේ අඩක් ගඟට සේදී ගොස් ඇත.භූමදානය කරන ලද මළසිරුරු කොටස් සමඟින් විශාල පස් කුට්ටි ගඟට කැඩී යාම සුලබ දර්ශනයකි.සේදවත්ත, කොටුවිල, කිත්තම්පහුව, වෙන්නවත්ත, කොහිලවත්ත, කැලණිමුල්ල ආදී ප්‍රදේශ රැසක මරණයක් සිදුවූ විට අවසන් කටයුතු සිදුකරන්නේ මෙම පැරණි කොහිලවත්ත කනත්තේදීය.කොටිකාවත්ත - මුල්ලේරියා ප්‍රාදේශීය සභාව මගින් මෙම සුසාන භූමිය පාලනය වන අතර සුසාන භූමිය කැඩී යාම පාලනය කිරීමට මෙතෙක් කිසිදු පියවරක් ගෙන නොමැත.මෙම සුසාන භූමියට ආසන්න අඹතලේ මහාමාර්ගයේ ඉවුරු කැඩී යාම පාලනය කිරීම සඳහා මාර්ග සංවර්ධන අධිකාරිය මගින් පියවර ගෙන ඇත.